ИЗВЕШТАЈ О СПРОВЕДЕНОЈ ЈАВНОЈ РАСПРАВИ О ПРЕДЛОГУ УРЕДБЕ О ПРИПРЕМИ НАЦРТА ПЛАНА РАЗВОЈА РЕПУБЛИКЕ СРБИЈЕ

Закључком Одбора за правни систем и државне органе 05 број 110 – 3731/2023, на основу члана 41. став 1. Пословника Владе („Службени гласник РСˮ бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. уредба), на предлог Републичког секретаријата за јавне политике, утврђен је Програм јавне расправе о Предлогу уредбе о припреми Нацрта плана развоја Републике Србије (у даљем тексту: Предлог уредбе).

У складу са утврђеним програмом јавне расправе, Републички секретаријат за јавне политике је спровео јавну расправу у периоду од 8. маја 2023. године до 27. маја 2023. године, за представнике релевантних државних органа и органа државне управе, аутономних покрајина и јединица локалне самоуправе, организација цивилног друштва, академске заједнице и привреде, као и друге заинтересоване стране, а текст Предлога уредбе био је постављен на сајту Републичког секретаријата за јавне политике, <https://rsjp.gov.rs/cir>, на сајту на порталу е-Консултације. Такође је јавност имала могућност да предлоге, сугестије, иницијативе и коментаре достави на електронску адресу: javna.rasprava@rsjp.gov.rs или писаним путем Републичком секретаријату за јавне политике, Београд, Немањина бр. 22-24, са напоменом: „За јавну расправу о Предлогу уредбе о поступку израде Нацрта плана развоја Републике Србије”.

У току трајања јавне расправе организованa je презентацијa Предлога уредбе у Београду, 18. маја 2023. године, у Привредној комори Србије.

На презентацији Предлога уредбе у току јавне расправе учествовали су представници привреде из различитих сектора Привредне коморе Србије. У току јавне расправе свим учесницима је представљен Предлог уредбе, након чега је спроведена дискусија у вези представљеног предлога и изнет један коментар на Предлог уредбе. Такође, у периоду трајања јавне расправе путем електронске поште достављена су четири предлога и једна сугестија. Путем портала е-Консултације није достављен ни један коментар.

Чланови радне групе су детаљно размотрили све достављене коментаре и сугестије поступили на следећи начин:

|  |  |  |  |
| --- | --- | --- | --- |
| **Бр.** | **Назив органа/****организације/****појединца** | **Коментар/сугестија** | **Статус** |
| 1. | **Министарство привреде**  | **Чл. 3.** Није прецизирано ко предлаже привреднике и чланове академске заједнице.**Чл. 3. став 5.** Треба прецизирати да се у рад посебних стручних група укључе представници акредитованих регионалних развојних агенција на позив органа државне управе који је надлежан за регионални развој и Развојне агенције Србије упућен САРРА (Српској асоцијацији акредитованих регионалних развојних агенција) која ће даље координирати и обезбедити учешће представника акредитованих регионалних развојних агенција у раду наведених група. | Коментар делимично прихваћен.Коментар је прихваћен у делу који се односи на прецизирање ко предлаже чланове посебних стручних група из редова привреде и из редова акредитованих регионалних развојних агенција, док на основу коментара који се односи на прецизирање предлагања представника академске заједнице нису унете измене из разлога што је наведено већ уређено Предлогом уредбе. |
| 2. | **Привредна комора Србије** | **Чл. 3.** Избор представника привреде, као чланова посебних радних група, треба да спроводи Привредна комора Србије | Коментар је прихваћен. |
| 3. | **Милан Пјевић, Кикинда** | Потребно је кроз План развоја вратити углед учитеља у друштву и подржати пилот пројекат за оснивање предузећа у делатности рачунарског програмирања са фокусом деловања на локална предузећа ради остваривања стварног реалног финансијског раста. | Коментар је уопштен, не односи се на конкретан члан Предлога уредбе, нити се даје предлог за измену/допуну конкретног члана Предлога уредбе. |
| 4.  | **Министарство за европске интеграције** | **Чл. 6. став 1.** допунити реченицом: „Приликом израде посебних делова Нацрта плана развоја Републике Србије, осигураће се адекватно укључивање циљева одрживог развоја, као и осталих међународно преузетих обавеза.ˮ | Коментар прихваћен и интегрисан у чл. 5. став 1. Предлога уредбе. |
| 5. | **Министарство за европске интеграције** | Чл. 13. став 1. Допунити реченицом: „Предметни Извештај ће садржати и посебан одељак посвећен хоризонталном праћењу учинака постигнутих у односу на циљеве одрживог развоја.ˮ | Коментар прихваћен и интегрисан у чл. 13. став 1. Предлога уредбе. |

По завршеној јавној расправи може се, као општи закључак, истаћи да је јавна расправа на Предлог уредбе спроведена без икаквих проблема, са задовољавајућим резултатима.